Rådets resolution

af 6. februar 2003

om "e-adgang" - forbedring af handicappedes adgang til videnssamfundet

(2003/C 39/03)

RÅDET FOR DEN EUROPÆISKE UNION,

1) SOM ERINDRER OM, at Fællesskabet blandt andet har til opgave i Fællesskabet som helhed at fremme et højt beskæftigelsesniveau og et højt socialt beskyttelsesniveau, højnelse af levestandarden og livskvaliteten, samt økonomisk og social samhørighed.

2) SOM ERINDRER OM resolutionen vedtaget af Rådet og repræsentanterne for medlemsstaternes regeringer, forsamlet i Rådet den 17. december 1999, om informationssamfundets beskæftigelsesmæssige og sociale dimension(1).

3) SOM ERINDRER OM, at Det Europæiske Råd i Lissabon den 23. og 24. marts 2000 opfordrede til at skabe et informationssamfund for alle.

4) SOM ERINDRER OM, at Kommissionen den 12. maj 2000 vedtog en meddelelse med titlen "På vej mod et Europa uden barrierer for handicappede".

5) SOM ERINDRER OM, at et af hovedmålene i e-Europa-handlingsplanen 2002, som blev vedtaget af Det Europæiske Råd i Feira den 19. og 20. juni 2000, er at opnå, at alle deltager i den videnbaserede økonomi.

6) SOM ERINDRER OM, at Rådet den 27. november 2000 vedtog et direktiv om bekæmpelse af forskelsbehandling med hensyn til beskæftigelse og erhverv, på grund af flere forskellige forhold, herunder handicap(2).

7) SOM ERINDRER OM, at et af målene for bekæmpelse af fattigdom og social udstødelse, der blev godkendt af Det Europæiske Råd i Nice den 7.-9. december 2000, er at udnytte videnssamfundets og nye informations- og kommunikationsteknologiers potentiale fuldt ud og sikre, at ingen holdes udenfor, idet der navnlig tages hensyn til handicappedes behov.

8) SOM ERINDRER OM, at Rådet den 3. december 2001 vedtog en afgørelse om at udpege 2003 til Det Europæiske Handicapår(3).

9) SOM ERINDRER OM, at Europa-Parlamentet og Rådet i afgørelse nr. 50/2002/EF af 7. december 2001 om et EF-handlingsprogram til fremme af medlemsstaternes samarbejde om bekæmpelse af social udstødelse i de indledende betragtninger understreger, at aspektet ligestilling mellem mænd og kvinder har stor betydning for udstødelsens årsager og virkninger. I denne del henledes opmærksomheden ligeledes på traktatens artikel 2 og 3, hvorved der fokuseres på, at fjernelse af uligheder og fremme af ligestilling mellem mænd og kvinder er en del af Fællesskabets opgaver, der bør tjene som mål for alle dets aktiviteter.

10) SOM ERINDRER OM, at Rådet har vedtaget en resolution om "inddragelse i informationssamfundet - udnyttelse af informationssamfundets muligheder for så vidt angår social inddragelse"(4), hvori medlemsstaterne og Kommissionen blandt andet opfordres til at træffe foranstaltninger med henblik på at fjerne tekniske hindringer for personer med forskellige handicap, hvad angår IKT-udstyr og webindhold ved navnlig at gennemføre de relevante e-Europa-aktioner under overvågning af Ekspertgruppen vedrørende Adgang til Informationssamfundet.

11) SOM ERINDRER OM, at Rådet den 20. marts 2002 vedtog en resolution om "adgang til offentlige websteder og deres indhold"(5), hvori det blandt andet "OPFORDRER Gruppen på Højt Plan vedrørende Informationssamfundets Beskæftigelsesmæssige og Sociale Aspekter (ESDIS) til at følge fremskridtene med hensyn til vedtagelse og gennemførelse af retningslinjerne for Web Accessibility Initiative (WAI) og til at udforme fælles metoder og tilvejebringe sammenlignelige data for at lette evalueringen af fremskridtene".

12) SOM ERKENDER, at der findes en rapport i form af et arbejdsdokument fra Kommissionen med titlen: "Delivering eAccessibility - improving disabled people's access to the Knowledge Based Society" - forbedring af handicappedes adgang til videnssamfundet.

13. SOM TAGER HENSYN TIL de henstillinger, som gruppen på højt plan (ESDIS) har fremsat på grundlag af denne analyse,

OPFORDRER MEDLEMSSTATERNE OG KOMMISSIONEN,

I. Til at udnytte informationssamfundets potentiale til gavn for handicappede og navnlig søge at fjerne tekniske, juridiske og andre hindringer for deres faktiske deltagelse i den videnbaserede økonomi og i videnssamfundet. De bør i den forbindelse så vidt muligt anvende eksisterende finansieringsmekanismer og lette kontakten med de relevante aktører så som ikke-statslige organisationer for handicappede og de europæiske standardiseringsorganisationer. Det bør navnlig ske gennem følgende foranstaltninger:

1) fremme en mere samordnet og målrettet tilgang blandt de nøgleaktører, der er involveret i aktiviteter vedrørende e-adgang og i anvendelse og udvikling af eksisterende og nye instrumenter inden for teknologi og standarder, lovgivning og tilskyndelsesforanstaltninger samt uddannelse og oplysning

2) fokusere på en sådan mere samordnet tilgang ved hjælp af en webportal, der er forbeholdt spørgsmål om e-adgang, som skal oprettes og vedligeholdes af Kommissionen

3) skabe øget forståelse, således at man ved udviklingen af alle former for teknologisk udstyr, metoder eller aktiviteter inden for informationssamfundet undgår social udstødelse

4) tilskynde handicappede og sætte dem i stand til i højere grad at få kontrol over udviklingen af mekanismer med henblik på e-adgang ved at støtte, at de i højere grad deltager i:

a) teknologiprogrammer og -projekter

b) standardiseringsorganer og tekniske udvalg

c) udvalg, der beskæftiger sig med lovgivnings- og/eller tilskyndelsesforanstaltninger samt uddannelsesinitiativer og empowerment.

II. Til at overveje at træffe mere specifikke foranstaltninger inden for de områder, som er indkredset i Kommissionens interne arbejdsdokument vedrørende e-adgang, herunder:

1) tekniske instrumenter og standardisering:

a) med hensyn til anvendelse af WAI-retningslinjerne: fremme fælles metoder og sammenlignelige data i forbindelse med offentlige websteder i medlemsstaterne og de europæiske institutioner samt koordinere en overvågningsproces, der inddrager de enkelte medlemsstaters aktiviteter, og samarbejde med dem

b) fremme feedback vedrørende standardiseringsaktiviteter og disses indvirkning på ældres og handicappedes faktiske forhold

c) sikre, at sjette rammeprogram for forskning og teknologisk udvikling 2003-2006 vil støtte foranstaltninger med henblik på at fremme inddragelse i informationssamfundet og udvikle både empowermentteknologier og barrierefrie teknologier, herunder udnyttelse af resultaterne. Ved udarbejdelsen af projekter bør der tages hensyn til konsekvenserne for handicappede, således at social udstødelse undgås.

2) tilskyndelsesinstrumenter og/eller lovgivningsforanstaltninger:

a) overveje indførelse af et "e-adgangsmærke" for varer og tjenesteydelser, der opfylder de relevante standarder for elektronisk tilgængelighed

b) fortsætte de igangværende bestræbelser for øget harmonisering af medlemsstaternes adgangskriterier (f.eks. via deres bestemmelser om offentlige indkøb) for at tilskynde erhvervsdrivende vare- og tjenesteleverandører til at gøre flere varer og tjenesteydelser elektronisk tilgængelige

c) fremme foranstaltninger, som kan tilskynde private virksomheder til at gøre deres IKT-baserede produkter og tjenesteydelser tilgængelige, herunder stille krav om, at IKT-produkter og -tjenesteydelser, som erhverves ved offentlige indkøb, er tilgængelige på nettet. I den forbindelse tilskynde til, at man i højere grad udnytter de muligheder, der findes i europæisk lovgivning om offentlige indkøb for at medtage specifikke referencer til tilgængelighedskriterier for relevante varer og tjenesteydelser

d) sikre, at undtagelser fra ophavsretten, som er i overensstemmelse med de retlige rammer, der er udstukket i direktiv 2001/29/EF(6), så vidt muligt tillader udbredelse af beskyttet materiale i tilgængelige formater til brug for handicappede

e) overveje at udvide anvendelsesområdet for foranstaltninger til bekæmpelse af forskelsbehandling af handicappede.

3) uddannelses- og oplysningsinstrumenter:

a) arbejde for, at nettet af ekspertisecentre og netværkssamarbejde om "design for alle" bliver stadig mere udbredt og omfatter alle medlemsstater

b) arbejde for, at de relevante uddannelsesmyndigheder i de enkelte medlemsstater udarbejder og vedtager de foreslåede "design for alle"-uddannelsesplaner. Der bør, hvor det er muligt, anvendes midler, der er øremærket til et sådant formål inden for de relevante ekspertisenetværksprojekter, der finansieres via det europæiske FTU-rammeprogram

c) skabe øget forståelse både hos handicappede og ældre og blandt tjenesteudbyderne for de muligheder, der ligger i moderne IKT og i nettet for handicappede og ældre. Anvende de relevante eksisterende EF-strukturprogrammer hertil

d) gøre mennesker med handicap mere beskæftigelsesegnede gennem passende erhvervsuddannelsesprogrammer, der tager sigte på videnbaserede job, og uddannelse i færdigheder, der retter sig mod videnssamfundet inden for andre erhvervsuddannelsesprogrammer. Anvende de relevante eksisterende EF-strukturprogrammer hertil

e) fremme anvendelsen af principperne om livslang læring til at udvikle handicappedes færdigheder og anvende de eksisterende faciliteter dertil

f) sikre, at multimediematerialer og brug af IKT i uddannelsen ikke skaber nye hindringer for, at studerende med handicap kan blive integreret på skoler og andre uddannelsessteder

g) sikre, at e-adgang bliver en fast del af samtlige uddannelsesprogrammer på erhvervsuddannelsesinstitutioner på alle niveauer, f.eks. webmastere, multimedieforfattere og softwareudviklere. Udnytte initiativet om e-learning hertil.

(1) EFT C 8 af 12.1.2000, s. 1.

(2) EFT L 303 af 2.12.2000, s. 16.

(3) EFT L 335 af 19.12.2001, s. 15.

(4) EFT C 292 af 18.10.2001, s. 6.

(5) EFT C 86 af 10.4.2002, s. 2.

(6) EFT L 167 af 22.6.2001, s. 10.